การแต่งงาน

thumb|right|การแต่งงานแบบตะวันตก
**การแต่งงาน** เป็นพิธีการซึ่งบุคคลสองคนรวมเข้ากันในการสมรสหรือสถาบันที่คล้ายกัน ประเพณีและจารีตประเพณีแตกต่างกันมากตามวัฒนธรรม กลุ่มชาติพันธุ์ ศาสนา ประเทศ และชนชั้นทางสังคม พิธีการแต่งงานส่วนมากเกี่ยวข้องกับการแลกเปลี่ยนคำสาบานแต่งงานโดยคู่สมรส การมอบของขวัญ (ของถวาย แหวนหมั้น แหวนแต่งงาน สิ่งที่ใช้เป็นสัญลักษณ์ ดอกไม้ เงิน) และการประกาศการแต่งงานสาธารณะโดยผู้มีอำนาจหรือผู้นำ คู่สมรสมักสวมชุดแต่งงานพิเศษ และมักตามด้วยงานเลี้ยงแต่งงาน (wedding reception)

การแต่งงานในแต่ละสังคมแต่โบราณ มี 2 อย่าง คือ
#ปิตุพงษ์ ผู้หญิงแต่งเข้าบ้านผู้ชาย
#มาตุพงษ์ ผู้ชายแต่งเข้าบ้านผู้หญิง   

ปิตุพงษ์ มักเกิดจากสังคมที่กลุ่มนั้นเป็นผู้ชนะสงครามหรือเป็นใหญ่ทางการเมืองมีอำนาจทางทหาร ผู้หญิงจะต้องมาอยู่บ้านผู้ชาย เพื่อความปลอดภัยของผู้ปกครองที่มักเป็นผู้ชาย เช่น กษัตริย์และขุนนาง คนส่วนใหญ่จึงมักปฏิบัติเลียนแบบตาม นิยมตาม ด้วยการแต่งผู้หญิงเข้าบ้านแม้ตัวเองไม่มีอำนาจก็ตาม ปิตุพงษ์มักเป็นสังคมในเมืองใหญ่ 

ส่วนมาตุพงษ์ มักจะเกิดจากกลุ่มคนหรือสังคมที่เป็นผู้ใต้ปกครองหรือแพ้สงครามหรือกลุ่มคนห่างไกลจากฐานอำนาจทางการเมืองไม่มีอำนาจทางการทหาร แต่มักจะโดนเกณฑ์ผู้ชายไปเป็นทหาร เลยทำให้ผู้หญิงต้องเป็นผู้รักษาทรัพย์สินไว้เมื่อสามีไปออกรบทำสงครามหรือเป็นแรงงานให้ผู้มีอำนาจ ผู้หญิงจึงต้องเป็นใหญ่ในบ้านและเป็นผู้ดูแลทรัพย์สินในบ้านเพื่อเลี้ยงลูกแทนผู้ชายที่อาจไม่ได้อยู่บ้าน ถ้าสามีจากไปเพราะสงครามก็อาจแต่งงานใหม่เพื่อหาแรงงานผู้ชายมาช่วยทำงานให้ครอบครัวต่อไป จึงกำหนดบทบาทให้ผู้หญิงเป็นใหญ่มอบสินสอดแก่ผู้ชายและแต่งผู้ชายเข้ามาบ้านเพื่อให้เป็นแรงงานแก่ครอบครัวฝ่ายหญิง มาตุพงษ์มักเป็นสังคมชนบท

## การแต่งงาน

### แบบไทย

ในการแต่งงานของไทยโดยทั่วไป จะมีลำดับ 4 ขั้นตอนดังนี้
# การสู่ขอ – ฝ่ายชายก็จะให้ญาติผู้ใหญ่ที่ตนให้ความเคารพ ไปสู่ขอผู้หญิงกับพ่อแม่ของฝ่ายหญิง
# การหมั้น – หลังจากที่มีการสู่ขอแล้ว ขั้นต่อไป ฝ่ายชายก็จะจัดขบวนขันหมากไปที่บ้านของฝ่ายหญิง
# พิธีแต่งงาน – ตอนเช้าจะทำบุญตักบาตรเลี้ยงพระ รดน้ำสังข์เพื่อให้ญาติผู้ใหญ่ ที่นับถือได้เป็นสักขีพยานในการแต่งงาน จากนั้นก็มักจะมีการกินเลี้ยงกัน
# ชุดวิวาห์ - ชุดที่ใส่ในพิธีแต่งงานโดยชุดดังกล่าวนั้นจะสวมใส่เฉพาะฝ่ายหญิงหรือสตรีผู้เป็นเจ้าสาวเรียกว่าชุดวิวาห์ ซึ่งมีหลากหลายสีตามชนชาติ และวัฒนธรรมของชาตินั้น ๆ แต่ส่วนมากจะเป็นสี ขาว ครีม งาช้าง ชมพู แดง ทอง ล้วนแต่เป็นสีที่มงคลที่นำมาสวมใส่ไม่นิยมสวมใส่สีที่ไม่เป็นมงคล เช่น สีดำ สีม่วง

### แบบอินเดีย
thumb|right|การแต่งงานของชาวฮินดูในอินเดีย
การแต่งงานของชาวอินเดีย เจ้าบ่าวชาวอินเดียได้รับการยกย่องว่าเป็นวิษณุ ซึ่งถือว่าเหมาะสมกับเจ้าสาวผู้ถือว่าเป็นของขวัญล้ำค่าที่เทพเจ้าสมควรได้รับ ส่วนเจ้าสาวชาวอินเดียเปรียบดั่งเทพธิดาลักษมี รูปแบบชุดแต่งงานและเครื่องประดับจึงเหมือนเทพธิดา ส่วนใหญ่นิยมสวมส่าหรี และเครื่องประดับ อันได้แก่ สร้อยคอ กำไล แหวน แหวนจมูก กำไลข้อเท้า และแหวนนิ้วเท้า ส่วนเจ้าบ่าวมักสวมชุดแบบโบราณ โดยเฉพาะทางตอนใต้ของอินเดียเจ้าบ่าวมีผ้าโพกศีรษะ ประดับดอกไม้ เพื่อปกป้องเจ้าบ่าวจากสิ่งเลวร้าย พิธีสำคัญ คือ เมเฮนดี พิธีเพนต์ตามร่างกายว่าที่เจ้าสาว จากความเชื่อว่าสีน้ำตาลแดงที่เพนต์ เป็นตัวแทนความมั่งคั่งร่ำรวย ที่เจ้าสาวจะนำมาสู่ครอบครัวฝ่ายชาย

## แหวนหมั้น แหวนแต่งงาน

แหวนหมั้น แหวนแต่งงาน นับว่าเป็นประเพณีส่วนหนึ่งที่ได้รับอิทธิพลมาจากชาวตะวันตก ซึ่งจะมีพิธีการแลกแหวนเป็นสัญลักษณ์แทนคำมั่นสัญญาในความรักของบ่าวสาว จึงถือว่าเป็นอีกหนึ่งองค์ประกอบสำคัญในพิธีแต่งงาน

## อ้างอิง

## ดูเพิ่ม

* การแต่งงานแบบมอร์แกนเนติค
* การแต่งงานโดยฉันทะ


หมวดหมู่:สังคม